
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 februarie 2008

	Nr.
	27/540


R A P O R T

asupra propunerii legislative pentru modificarea şi completarea Ordonanţei Guvernului României nr. 10/2007 din 31/01/2007 publicată în Monitorul Oficial, Partea I nr. 80 din 01/02/2000, privind creşterile salariale ce se vor acorda în anul 2007 personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II şi III la Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 785 din 15 noiembrie 2007, cu dezbaterea pe fond în procedură obişnuită a propunerii legislative pentru modificarea şi completarea Ordonanţei Guvernului României nr. 10/2007 din 31/01/2007 publicată în Monitorul Oficial, Partea I nr. 80 din 01/02/2000, privind creşterile salariale ce se vor acorda în anul 2007 personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II şi III la Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.763/13.06.2007)

· avizul negativ al Comisiei juridice, de disciplină şi imunităţi (nr.31/1237/29.01.2008)
· avizul favorabil al Comisiei pentru egalitatea de şanse pentru femei şi bărbaţi (nr.37/27/06.02.2008)
· avizul negativ al Comisiei pentru drepturile omului, culte şi problemele minorităţilor naţionale (25/781/13.02.2008)
· punctul de vedere negativ al Guvernului (nr.1616/28.06.2007).

Propunerea legislativă are ca obiect de reglementare modificarea pct.2 a Notei din anexele nr.IV/2b şi IV/2c la Ordonanţa Guvernului nr.10/2007 privind creşterile ce se vor acorda în anul 2007 personalului din sectorul bugetar, cu scopul ca salariaţii din instituţiile în care se utilizează în mod frecvent materiale specifice (partituri muzicale, librete) cu indicaţii preponderent în altă limbă decât limba română să aibă o salarizare similară cu cei ai instituţiilor la care spectacolele se desfăşoară în limba unei minorităţi naţionale.
Comisia propune Plenului Camerei Deputaţilor respingerea iniţiativei legislative din următoarele considerente:

· aplicarea prevederilor preconizate de iniţiator ar introduce discriminări în salarizarea personalului diferitelor instituţii de spectacole şi concerte, având în vedere că unii dintre aceştia (solist vocal, instrumentist, concertist etc) folosesc cu precădere materiale specifice cu indicaţii în altă limbă decât limba română, pe când actorii, spre exemplu, folosesc limba română. Utilizarea partiturilor muzicale, a libretelor etc. în limbi străine intră în atribuţiile artiştilor respectivi, fiind un specific al activităţii acestora, prevăzut şi în fişa postului, şi în consecinţă, nu este oportună majorarea salariilor din aceste considerente.

· expunerea de motive nu conţine estimări privind influenţele financiare suplimentare rezultate din măsurile stabilite prin propunerea legislativă şi nu precizează modul de acoperire a plusului de cheltuieli, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 12 februarie 2008 a participat, în conformitate cu prevederile art.55 din Regulamentul Camerei Deputaţilor, d-na Filofteia Dumitrescu, consilier în cadrul Ministerului Culturii şi Cultelor.
La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi o abţinere.

Propunerea legislativă a fost respinsă de Senat în şedinţa din 7 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

